**אדם עוֹלֶה**

1. **חוץ. רחוב. יום**

תפוח אדום מוחזק בפה של אדם, ולאוזניו - אוזניות אדומות וגדולות – הוא שומע רדיו, וצועד החוצה אל הרחוב משביל הכניסה לביתו.

**שדרן א'**

זו הייתה כנראה השנה הגרועה ביותר בחייו.

כולם הספידו אותו, אף-אחד לא נתן לו סיכוי.

אדם קוטף פרח אדום מהשיח שבצד השביל, וממשיך לפסוע לעבר הרחוב, לבוש במכנס טרנינג אדום, וחולצת משחק אדומה של הפועל תל-אביב. על צווארו צעיף אדום-לבן של הקבוצה.

**שדרן ב'**

תראה... לפני שנה הוא היה בפסגת העולם, היה לו הכל, הכל... ואז הוא התרסק.

והיום...היום... היום זו אולי ההזדמנות האחרונה שלו לנסות ולהחזיר אליו את

מה שזכה בו והוא איבד, את הדבר שהוא חלם עליו כל הקריירה

אדם חוצה את הכביש ברחוב התל-אביבי הצר והשקט, שעת בוקר מוקדמת, אין התרחשות ברחוב. הוא לוחץ על שָלט הרכב שבכיסו, הבהוב אורות ברכב האדום שלפניו, הוא ניגש אליו, פותח את דלת הנהג.

**שדרן א'**

כל הקריירה?! במקרה שלו זה כל החיים.

1. **פנים. רכב. יום**

אדם יושב ברכב, לאוזניו האוזניות האדומות. הדש-בורד כולו מכוסה במשטח דשא סינתטי. עליו כוס קפה אדומה עם לוגו של 'מועדון כדורגל הפועל תל-אביב', אדם מוציא את הפרח האדום היבש שבתוכה – ומכניס במקומו את הפרח האדום שקטף.

ליד הכוס האדומה מונח גביע מפלסטיק מוזהב ומצועצע – עליו שלט מתכתי קטן – *'האוהד מספר 1 לעונת 2017-18'*. על תקרת הרכב כולה - מתוח דגל אדום גדול של הפועל תל-אביב, עמוס בחתימות שחקנים משלל תקופות.

אדם מוריד את סך-השמש, מודבקת עליו תמונה גדולה – שלו (לבוש באותה תלבושת האוהדים האדומה), נשען על רכבו האדום, אוחז ביד אחת בגביע (שנמצא כעת על הדש-בורד)**,** וביד השנייה מחבק בחורה עם קארה שחור, לבושה במכנס ג'ינס קצרצר, ובחולצה של הפועל תל אביב. שניהם מחייכים למצלמה, מאושרים.

אדם מלטף את דמותה של האשה בתמונה עם אצבעו.

**שדרן א'**

אם אתה שואל אותי – אחרי כל המאבקים שהוא עבר... הוא הרי עשה את כל הטעויות האפשריות, כן?... היום זה כנראה הניסיון האחרון באמת שלו

אדם מביט בתמונה, מתרומם מעט מהמושב, ונושק לראשה של האשה.

**שדרן ב'**

כן... הוא אומר שהוא עשה תיקון רציני... אנל'א יודע מה להגיד לךָ, מה שבטוח זה שהוא יעלה לקרב חייו היום... ואם הייתָ שואל אותי – הייתי אומר לךָ שחבל לו על הזמן

ליד התמונה, בתוך לולאת גומי שחורה – מוחזק טוש אדום מחיק ועבה. אדם מושך אותו החוצה מן הלולאה, תופס בו בחוזקה.

**שדרן א'**

אבל אף-אחד לא שואל אותךָ, ובטח לא אותי, וזו אולי הסיבה שבגללה אנחנו כל-כך אוהבים את המִשְֹ...

אדם מסיר את האוזניות, קולות עמומים ממשיכים להישמע מהן.

הוא מביט במראה המרכזית שבתוך הרכב, דיסק שירי אוהדים של הפועל תל-אביב תלוי ממנה על חוט אדום. מתחת לעינו הימנית מצויירות על המראה שתי דמעות אדומות. הוא מוחק אותן בידו, במראה רואים שמתחת לעינו השמאלית מרוחים שני פסי איפור – אדום ולבן. אדם מחייך למראה, ומצייר עם הטוש את חיוכו עליה.

הוא מביט שמאלה, אל מראת הצד, מצייר עם הטוש על החלון שלשמאלו – 'ח' – את היקפה העליון של המראה, בקווים ישרים, ומוסיף קו פנימי למסגרת ה-'ח' (מעין שער כדורגל) – ברחוב חולפים על-פניו גבר ואשה (בשמלה אדומה) – הם אוחזים ידיים, הוא מביט בהם דרך המראה, עוברים בתוך ה'שער' שצייר, מתרחקים ממנו.

אדם מניע את הרכב, מאותת שמאלה, ידיו אוחזות בהגה שעטוף בכיסוי משבצות אדום-לבן, הוא מתחיל בנסיעה.

1. **פנים. רכב. יום**

אדם נוסע ברחובות תל-אביב, מגביר את הווליום ברדיו.

**שדרן**

ועכשיו מאזינים יקרים, לקראת גמר גביע המדינה בכדורגל שייערך הערב, הפועל תל-אביב מול בית"ר ירושלים, השיר הזה מוקדש לכל אותם אוהדים אמיתיים שעושים את דרכם, בהתרגשות גדולה לקראת הרגע הגדול...

מוזיקה מוכרת מתנגנת, 'אוויר הרים צלול כיין, וריח אורנים...' אדם לוחץ מיד על כפתור הדיסק ברדיו, השיר 'you will never walk alone' נשמע ברכב, אדם מגביר עד הסוף. הוא מאותת שמאלה, מעליו שלט – 'ירושלים – כביש 1'.

הוא רושם על החלון עם הטוש האדום – 'האחת שלי'.

1. **פנים. רכב. יום**

אדם תקוע בפקק בעליות לירושלים. השיר 'you will never walk alone' עדיין מתנגן בפול-ווליום ברכב. רכב מהנתיב השמאלי צופר לאדם, שני ערסים יושבים בו, לובשים גופיות שחורות - מצביעים עליו וצוחקים. על מראת הרכב המרכזית שלהם, תלוי עץ-ריחני בצורת מנורה צהובה שחורה. הגבר שליד הנהג פותח את החלון, מצית סיגריה, מפריח טבעות-עשן לכיוונו של אדם. אדם מסתכל לעברו, והטבעות הולכות ומתקרבות – הולכות וגדלות - לכיוונו. נהג הרכב שובר שמאלה לנתיב התחבורה הציבורית הריק, הגבר המעשן מנופף לאדם עם הסיגריה לשלום, הם צוחקים לעברו בזלזול, נוסעים קדימה ומשאירים אותו מאחור תקוע בפקק.

אדם לוקח את הטוש האדום, ורושם 'את תמיד איתי'.

הוא מסובב את ראשו ימינה, רכב תכלת מבריק, בתוכו נוהגת אשה לבושה בחליפה לבנה מחוייטת. אדם מביט בה, היא מושכת מעט בז'קט החולצה שלה, כמו מסמנת לו על בגדיו האדומים, מחייכת אליו, ומניעה את ראשה לשלילה – כמו אומרת לו – זה לא היום שלךָ.

אדם רושם שורה מתחת – 'אני תמיד אתךְ'.

1. **פנים. רכב. יום**

אדם נוסע ברחוב ירושלמי צר ושקט, השיר 'אדומה שלי' (אריק איינשטיין) מתנגן ברכב בווליום חלש, הוא מביט מעלה לכיוון בית אבן ירושלמי, וחונה את הרכב מתחתיו. בקומה השנייה חלון גדול עם תריסים מוגפים, אדם מביט לעברו, ורושם על החלון – 'אהובה שלי את כל חיי'.

הוא לוקח אליו את הפרח האדום ששֹם בכוס האדומה, מריח אותו, שואף עמוק, כשהוא מחזיר את מבטו לעבר החלון – הוא פתוח.

אשה בשיער קארה שחור יוצאת החוצה מן החלון, היא לבושה בשמלה לבנה פשוטה. פונה אל הרחוב, ידיה על אדן החלון.

אדם מסתובב אל המושב האחורי של הרכב ולוקח ממנו מגאפון אדום, הוא פותח את חלון הרכב, מוציא את ראשו החוצה, מצמיד את המגאפון אל פיו.

מן החלון יוצאות ידיים עם צעיף צהוב-שחור, הצעיף לופת את צווארה של הבחורה, היא מסתובבת אחורה לעבר הדירה, ובחלון מופיע גבר לבוש בחולצה צהובה של בית"ר ירושלים. הם מתנשקים.

אדם מכניס את ראשו לתוך הרכב, מניח את המגאפון במושב שלידו וסוגר את החלון. כל הכיתוב האדום נמרח על החלון, כתם אדום גדול מכסה את כולו. אדם מוחק אותו עם ידו – מזיז אותה ימינה-שמאלה-ימינה, שוב ושוב, מוחק.

הוא מביט ישר אל הכביש, ומתחיל בנסיעה חזרה, ידו עדיין מוחקת שאריות צבע אדום אחרונות מן החלון, זזה ומוחקת – ימינה-שמאלה-ימינה. חברתו לשעבר מביטה עליו מחלון הקומה השנייה, רואה את אדם מנופף לה לשלום מבעד לחלון רכבו.

הרכב האדום מתרחק, לעבר 'כביש 1 – תל אביב'.